پوروشینکو او پوټین په ختیځ اوکراین غږیږي
د اوکراین او روسیې ولسمشران په داسي حال کې په بیلاروس کې غونډه کوي چې په کې په اوکراین کې څو مهمې پیښې رامنځ ته شوي.
د اوکراین ولسمشر پیټرو پیروشینکو د روسیې له ولسمشر ولادیمیر پوټین سره د خبرو اترو د پاره بیلاروس ته ورسید. په دغو دوه اړخیزو خبرو کې د اروپایي ټولنې جگپوړي استازي هم برخه اخلي. ولسشمر پوروشینکو له کیف څخه تر روانیدو وړاندې د هیواد پارلمان منحل کړ او په اکتوبر میاشت کې یې د نویو ټاکنو اعلان وکړ. پوروشینکو د پارلمان د منحل کولو په مهال وویل چې د اوکراین له جنگ ځپلیو سیمو څخه د نویو استازو ټاکل کیدل به د هیودا له سیاسي ثبات سره مرسته وکړي. خو ایا د ختیځ روسیه پلوه اوکراینیان به په ټاکنو کې برخه واخلي؟ د کیف اوسیدونکی ولادیمر وایي، "زه فکر کوم دا سمه پریکړه ده، ځکه چې دغه پارلمان د خلکو استازیتوب نه کولو. بل اوکراینی دیمترو ناوروسکي مطمعن نه دی چې د ختیځ خلک به په ټاکنو کې برخه واخلي. دیمترو وایي، "هغه خلک بیا هم ویلی شي چې انتخابات غیرمنصفانه دي او په پارلمان کې د دوی نمایندگي نشته. د ختیځ په اړه د کیف د عامو خلکو د اندیښنې وجه دا ده چې په وروستی پیښه کې د یاغیانو په کنترول کې د دونیڅک ښار ته نژدې په یوه ودانۍ کې د اور لمبې بلې شوي. توغندي له نامالوم لوري نه توغول شوی وو او اشاره روسیه ته وشوه. یوه ورځ وړاندې، د اوکراین حکومت یوشمیر روسي عسکر وښودل چې د اوکراین په خاوره کې یې نیولي وو. د اوکراین چارواکې وایي چې د روس دغه سرتیري په ټانکونو سپاره وو او د یاغیانو مرستې ته ور روان وو. اوکراین د ختیځ د نارامیو پړه پر روسیې اچوي. روسیه خپلې غوښتنې لري او ولادیمیر پوتین به یې له پوروشینکو سره په بیلاروس کې سپینه کړې.